Kuno Rooba

**Kuno Rooba** (sündinud 13. detsembril 1972 Tapal) on eesti omavalitsustegelane, koolijuht ja orienteeruja.

## Haridus
Ta on lõpetanud 1991. aastal Tapa 1. Keskkooli. 1995. aastal lõpetas Tartu Ülikooli kehakultuuriteaduskonna kehakultuuri ja sporditeaduste eriala bakalaureuseõppe ning kaitses lõputöö „Suundsuusatamise võistluste analüüs (1988–1995 aastate materjalide põhjal)“, juhendaja Arne Kivistik.

## Töö
Aastatel 1998–2001 Tapa abilinnapea, 2001–2005 Tapa linnapea. Ametisse astumise ajal (28-aastaselt) oli ta Eesti noorim linnapea.

Aastatel 2003–2004 oli ta Tapa linna, Lehtse valla ja Saksi valla ühinemist ette valmistanud Tapa piirkonna haldusreformi ühiskomisjoni esimees.
 
Pärast Tapa linna, Lehtse valla ja Saksi valla ühinemist Tapa vallaks oli ta 21. oktoobrist 2005 kuni 12. novembrini 2009 esimene Tapa vallavanem.

Aastatel 2007–2010 AS Elektriraudtee nõukogu liige.

21. jaanuarist 2010 kuni 15. jaanuarini 2014 oli ta Saku vallavanem.

2014. aasta juulist on Kuno Rooba Rakvere Ametikooli direktor.

## Sporditegevus
### Sporditulemused
1980. aastatest harrastanud orienteerumist. NSV Liidu meistersportlane orienteerumises.

1990. aastal võitis Sverdlovskis suusaorienteerumise NSV Liidu juunioride meistrivõistlustel tavarajal hõbemedali. 

Aastatel 1993–2011 võitnud Eesti meistrivõistlustel suusaorienteerumises 7 hõbe- ja 8 pronksmedalit, lisaks ühe hõbemedali orienteerumisjooksu lühirajal. Suusaorienteerumise maailmameistrivõistlustel tuli 1994. aastal lühirajal 42. kohale (78 võistleja seas) ja 1996. aastal teatesõidus Eesti meeskonna koosseisus 9. kohale (24 võistkonna seas).

Aastatel 1996–2000 osales Eesti koondise liikmena suusaorienteerumise maailma karikasarja etappidel.

### Sporditegelasena
Kuno Rooba on korraldanud mitu orienteerumisvõistlust, tegutsenud kohtuniku ja rajameistrina. Ta on Rakvere Orienteerumisklubi president.

2000. aastal oli ta Rakveres toimunud Jüriööjooksu peakorraldaja.

Ta on olnud järgmiste Lääne-Virumaal toimunud orienteerumise Eesti meistrivõistluste peakorraldaja:
*2000 Eesti meistrivõistlused orienteerumisjooksu öisel tavarajal Palmses
*2003 Eesti meistrivõistlused orienteerumisjooksu sprindis ja rattaorienteerumises Rakveres
*2005 Eesti meistrivõistlused orienteerumisjooksu lühirajal ja teates Pariisis
*2008 Eesti meistrivõistlused suusaorienteerumises Ebaveres
*2010 Eesti meistrivõistlused orienteerumisjooksu öisel tavarajal Uljastes
*2011 Eesti meistrivõistlused orienteerumisjooksu tavarajal Põlulas
*2014 Eesti meistrivõistlused suusaorienteerumises Tapal ja Mõedakal
*2014 Eesti meistrivõistlused rattaorienteerumises Rakveres ja Jänedal
*2016 Eesti meistrivõistlused suusaorienteerumise sprindis ja sprinditeates Tamsalus

2013. aastal oli ta Lääne-Virumaal toimunud rattaorienteerumise maailmameistrivõistluste (koos juunioride MMiga) pearajameister. Sprindivõistlus toimus Tapal, lühirada Mõedakal, tavarada Valgehobusemäel ja teatevõistlus Rakveres. Võistlused korraldas Rakvere Orienteerumisklubi.

Joonistanud mitmeid orienteerumiskaarte Lääne-Virumaa maastikest, sealhulgas Mõedaka, Laviku, Männikumäe, Kõrgemäe, Käsmu, Tapa, Rakvere Lilleoru ja Palermo orienteerumiskaardid.

Aastatel 2005–2009 Eesti Orienteerumisliidu (EOL) juhatuse liige, 2007–2009 EOL juhatuse aseesimees.

2005. aastast ka EOL rattaorienteerumise toimkonna liige.

Ta on VII kategooria orienteerumistreener. Tema õpilastest Priit Randman, Ain Roosimägi ja Tõnis Tulp võitsid 2008. aastal rogaini maailmameistrivõistlustel juunioride klassis kuldmedali. Kuno Rooba ja ta abikaasa Raili Roobaga on ka tütar Kaisa Rooba orienteerumistreener. Kaisa Rooba võitis 2014. aastal suusaorienteerumise Euroopa noorte meistrivõistlustel kuldmedali lühirajal ja pronksmedali teatesõidus.

Olnud Eesti suusaorienteerumise juunioride ja noorte koondise treener. 2014. aastast on ta EOL orienteerumisjooksu treenerite nõukogu liige.

Oli hooajal 2020/2021 Eesti suusorienteerumiskoondise treener-esindaja. Tema juhitud koondis võitis kodustel tiitlivõistlustele Käärikul 9. medalit.

Kuno Roobal on Rahvusvahelise Orienteerumisföderatsiooni *event adviser*'i litsents orienteerumisjooksus ja suusaorienteerumises. Ta on tegutsenud *national adviser*'ina 2016. aasta veteranide orienteerumise maailmameistrivõistlustel Tallinnas ja 2017. aasta orienteerumise maailmameistrivõistlustel Tartus.

## Poliitiline tegevus
1999. ja 2002. aastal osales ta kohaliku omavalitsuse valimistel erakonna Mõõdukad nimekirjas ja kandideeris Tapa linna volikokku. 1999. aastal ei osutunud valituks, 2002. aastal valiti ta Tapa linnavolikogu liikmeks. 2005., 2009. ja 2013. aastal kandideeris Sotsiaaldemokraatliku Erakonna nimekirjas Tapa valla volikokku ja osutus valituks.

2003. aastal kandideeris ta Mõõdukate nimekirjas, 2007. aastal Sotsiaaldemokraatliku Erakonna nimekirjas Riigikokku, kuid ei osutunud valituks.

## Muu ühiskondlik tegevus
2000. aastast Imastu Kooli Seltsi juhatuse liige. 

2005–2009 juhtis Lääne-Viru Omavalitsuste Liidu hariduskomisjoni.

2009–2011 oli Kultuurkapitali Lääne-Virumaa ekspertgrupi esimees.

Aastatel 2007–2010 kuut omavalitsust (Tapa vald, Kadrina vald, Vihula vald, Ambla vald, Kuusalu vald, Loksa linn), kolmanda sektori ühendusi ja erasektori esindajaid ühendav ning LEADER-programmi raames kohaliku elu arendamisele suunatud MTÜ Arenduskoda juhatuse esimees, aastatel 2010–2013 aseesimees.

MTÜ Männikumäe juhatuse liige. MTÜ Männikumäe eestvedamisel rajati Tapa vanadest sõjaväebarakkidest kokku lükatud Männikumäele suusarajad.

## Kirjutisi
Avaldanud artikleid ajalehtedes Virumaa Teataja ja Virumaa Nädalaleht ning ajakirjas Orienteeruja.
*Kuno Rooba artiklid Eesti artiklite andmebaasis Index Scriptorum Estoniae
*Kuno Rooba videoloeng „Odavad lahendused tervisedenduses Tapa valla näitel“

## Tunnustus
* 2005 Kaitseväe eriteenete rist
* 2010 Tapa valla parim veteransportlane
* 2013 perekond Rooba – isa Kuno, ema Raili, lapsed Kaisa ja Ragnar – valiti Lääne-Virumaa aasta sportlikumaks perekonnaks
* 2018 Tapa valla teenetemärk
* 2022 Eesti Orienteerumisliidu aasta tegija
* 2022 Eestimaa Spordiliidu Jõud aasta tegija kohaliku spordielu edendaja kategoorias Lääne-Virumaal

## Viited

## Välislingid
*Siin Euroopa 186. saade. Eesti Raadio arhiiv, 2004. Tapa linnapea Kuno Rooba ja Lehtse Vallavolikogu esimees Toomas Kaukvere räägivad omavalitsuste tulevikust Eestis (toimetaja Reet Valing)
*Kuldsete kätega treener-vallavanem. Virumaa Teataja, 14. veebruar 2006
*Kuno Rooba. Mida on ühinemisest oodata inimesel ja ametnikul?
*Kuno Rooba: Kuidas saab omavalitsus mõjutada Eesti inimarengut? Valgamaalane, 20. september 2011
*Risto Kukk. Kuno Rooba: “Ega me siin enam kukerpalle tegema ei hakka”. Virumaa Teataja, 9. juuli 2014